《丁参戎邀游明山六祖寺》
明代·江源

会昌河北明山清，一方之镇储精英。青苍峻峭插霄汉，无乃天造地设成。

上有千林乔木之蓊郁，下有六祖禅室之峥嵘。寒泉瀑布几千尺，奔流入涧归沧溟。

登高胡不振我衣，临清胡不濯我缨。元戎邀我此游赏，况值公暇兼升平。

主宾联辔惬心赏，四美具兮二难并。元戎韬略更文雅，执手相看如故情。

剑亦不须按，盖亦不用倾。酌我金陵琥珀之美酒，荐我太官适口之羊羹。

食我东南水陆之嘉果，饭我冬春玉粒之香粳。投壶百罚不辞醉，抚掌一叹俱忘形。

我日既云迈，而月亦斯征。相逢不一醉，徒叹三闾醒。

明朝揖君与君别，观风又向桃江行。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。